
Text rozhodnutia
Súd: Krajský súd Bratislava Spisová značka: 8Scud/12/2013 Identifikačné číslo súdneho spisu: 1013200624 Dátum vydania rozhodnutia: 15. 04. 2014 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2014:1013200624.1 ROZSUDOK V MENE SLOVENSKEJ REPUBLIKY Krajský súd v Bratislave pred samosudcom JUDr. Petrom Pospechom, v právnej veci navrhovateľky: I. W., M. Č. XXXXXX/XXXX, H. X.. I. T.. XX, XXX XX H., G. X. S. U., Š. Y., proti odporkyni: Sociálna poisťovňa - ústredie, so sídlom Ul. 29. augusta 8, 813 63 Bratislava, zast. JUDr. Helenou Blahutovou, v spore o invalidný dôchodok, takto r o z h o d o l : Súd napadnuté rozhodnutie odporkyne č. XXX XXX XXXX zo dňa 14.1.2013 ako vecne správne p o t v r d z u j e podľa § 250q ods. 2 O.s.p. Navrhovateľke súd náhradu trov konania nepriznáva. o d ô v o d n e n i e : Napadnutým rozhodnutím č. XXX XXX XXXX zo dňa 14.1.2013 bola navrhovateľke podľa ustanovenia § 70 ods. 1 zákona v znení neskorších predpisov a podľa čl. 46 nariadenia /ES/ Európskeho parlamentu a Rady č. 883/2004 o koordinácii systémov sociálneho zabezpečenia zamietnutá žiadosť navrhovateľky o invalidný dôchodok zo dňa 31.8.2011 z dôvodu, že nezískala potrebný počet rokov dôchodkového poistenia na vznik nároku na invalidný dôchodok podľa ustanovenia § 72 ods. 1, písm. f/ zákona v znení neskorších predpisov. Navrhovateľka rozhodnutie osobne prevzala dňa 30.1.2013, čo potvrdila svojim podpisom. Navrhovateľka v zákonom stanovenej lehote podala proti vyššie uvedenému rozhodnutiu opravný prostriedok, v ktorom namietala správnosť určenia dátumu vzniku invalidity. Poukázala na to, že dňa 7.6.2010 postúpila operáciu, čo má byť podľa jej názoru dátum invalidity. Vtedy mala 39 rokov a nárok by mal byť posúdený podľa § 72 ods. 1, písm. e/ zákona a určenie vzniku invalidity žiadala určiť na 28.7.2011. K predmetu sporu a k opravnému prostriedku sa odporca písomne vyjadril svojim písomným podaním zo dňa 26.4.2013 v ktorom uviedol, že z obsahu evidenčného a spisového materiálu nepochybne vyplýva, že navrhovateľka pred vznikom invalidity t.j. pred 28.7.2011 získala celkove 3 092 dní t.j. 8 rokov a 172 dní, čím nesplnila zákonom stanovenú podmienku na vznik nároku na invalidný dôchodok podľa ustanovenia § 70 ods. 1 zákona č. 461/2003 Z.z. o sociálnom poistení v znení neskorších predpisov. Vzhľadom na dôvody, ktoré uviedol odporca vo svojom opravnom prostriedku žiadal, aby konajúci súd napadnuté rozhodnutie č. XXX XXX XXXX zo dňa 14.1.2013 ako vecne správne potvrdil. Krajský súd v Bratislave ako súd vecne a miestne príslušný na konanie podľa tretej hlavy piatej časti O.s.p. preskúmal napadnuté rozhodnutie odporcu v rozsahu dôvodov, ktoré uviedla navrhovateľka vo svojom opravnom prostriedku podľa § 244 O.s.p. a dospel k záveru, že opravný prostriedku navrhovateľky nie je dôvodný. Podľa ustanovenia § 70 ods. 1 zákona v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nedovŕšil dôchodkový vek alebo mu nebol priznaný starobný dôchodok. Navrhovateľka medicínsku podmienku nároku na invalidný dôchodok splnila. Podľa ust. § 72 ods. 1, písm. f/ zákona č. 461/2003 Z.z. o sociálnom poistení v znení neskorších predpisov počet rokov na vznik nároku na invalidný dôchodok vo veku nad 40 rokov do 45 rokov je najmenej 10 rokov. Podľa ustanovenia § 72 ods. 2 zákona č. 461/2003 Z.z. v znení zákona č. 449/2008 Z.z. počet rokov dôchodkového poistenia na vznik nároku na invalidný dôchodok sa zisťuje z obdobia pred vznikom invalidity. Navrhovateľka ku dňu vzniku invalidity t.j. ku dňu 28.7.2011 dosiahla vek 40 rokov preto splnenie zákonom stanovenej podmienky získania potrebného počtu rokov obdobia dôchodkového poistenia na nárok na invalidný dôchodok je podmienené získaním najmenej 10 rokov dôchodkového poistenia v posledných desiatich rokov pred vznikom invalidity. Doba poistenia navrhovateľky bola zhodnotená na základe spisového a evidenčného materiálu, ktorý sa nachádza u odporcu. Z obsahu evidenčného a spisového materiálu vyplýva, že navrhovateľka pred vznikom invalidity t.j. pre 28.7.2011 získala celkovo 3 092 dní t.j. 8 rokov a 172 dní, čím nesplnila zákonom stanovenú podmienku na vznik nároku na invalidný dôchodok podľa ustanovenia § 70 ods. 1 zákona č. 461/2003 Z.z. a preto bola žiadosť navrhovateľky zamietnutá. Právna zástupkyňa odporcu s odvolaním na písomné vyjadrenie odporcu k predmetu sporu žiadala napadnuté rozhodnutie potvrdiť ako vecne správne a vydané v súlade so zákonom. navrhovateľka sa pojednávania nezúčastnila, doručenie predvolania avšak vykázala a súhlasila s konaním v jej neprítomnosti. Konajúci súd po prijatí procesného uznesenia podľa § 101 ods. 2 O.s.p. konal a rozhodol v neprítomnosti navrhovateľky tak, že napadnuté rozhodnutie č. XXX XXX XXXX zo dňa 14.1.2013 ako vecne správne a vydané v súlade so zákonom potvrdil podľa § 250q ods. 2 O.s.p. Navrhovateľka si trovy konania neuplatnila a preto súd rozhodol, že navrhovateľke trovy konania nepriznáva. Poučenie: Proti tomuto rozhodnutiu je možné podať odvolanie v lehote 15 dní od jeho doručenia, písomne, dvojmo na Krajskom súde v Bratislave. V odvolaní sa má uviesť okrem všeobecných náležitostí /§ 42 ods. 3 O.s.p./, proti ktorému rozhodnutiu odvolanie smeruje, v akom rozsahu ho napáda a v čom odvolávateľ vidí nesprávnosť postupu a rozhodnutia súdu.

